Бакъду, олуш ма-хиллара, ирс хилира – ирс дарца: кхетта белира кхеран цхьаъ бен боцу етт. Цунна тIера схьадаьккхина неI, районерчу «заготскоте» дIалур долуш, цунах деллачу ахчанах некъана мадар йийр йолуш, таро йира кхара. Кха тIерачу картолех ах сов дер долуш гали дуьзна, царна тIехула можа стоммачу кехата юккъе хьарчийна, шен цхьаъ бен йоцчу кIайчу кисин меттан шаршух кIантана тегна ши коч а йиллина, мохь кечбира нанас.